b'\n_START_ARTICLE_\nNili\n_START_PARAGRAPH_\nNili (hebrejsko \xd7\xa0\xd7\x99\xd7\x9c"\xd7\x99, kratica za citat iz 1. Samuelove knjige 15,29 (pre\xc4\x8drkovano): Netzakh Yisrael Lo Yishaker, dobesedni prevod:\xc2\xa0\xc2\xbbIzraelova ve\xc4\x8dnost ne bo lagala\xc2\xab) je bila mre\xc5\xbea judovskih vohunov, ki je med prvo svetovno vojno pomagala Veliki Britaniji v boju proti Osmanskemu cesarstvu v Palestini. Ustanovila jo je Sarah Aaronsohn s svojima bratoma Aaronom in Alexom ter prijateljem Avshalomom Feinbergom. Na sled so jim pri\xc5\xa1li septembra 1917. Da bi za\xc5\xa1\xc4\x8ditila tovari\xc5\xa1e, se je Sarah ustrelila._NEWLINE_Skupina se je spopadala z veliko preprekami, deloma od Britancev samih, prete\xc5\xbeno pa od \xc4\x8dlanov Yishuv, ki so vohune \xc5\xa1teli za prekucnike, njihovo delovanje pa naj bi po njihovem mnenju ogrozilo judovsko skupnost. Zaradi svoje neodvisnost od glavne smeri sionisti\xc4\x8dne politike je skupina Nili veljala za sporno, a je kljub temu \xc5\xa1e naprej delovala. Nekaj glavnih \xc4\x8dlanov: Aaron Aaronsohn, Sarah Aaronsohn, Alex Aaronsohn, Avshalom Feinberg, Joseph Lishansky, Naaman Belkind idr._NEWLINE_Mre\xc5\xbea je bila ustanovljena v mestecu Zikhron Ya\'aqov, ki je zaslovelo ravno zaradi Nili._NEWLINE_Danes dom Aaronsohnovih \xe2\x80\x93 muzej o mre\xc5\xbei Nili \xe2\x80\x93 pri\xc4\x8duje o tistem \xc4\x8dasu. Pred nekaj leti so v starem mestnem jedru Zikhron Ya\'aqova namre\xc4\x8d odprli muzej, posve\xc4\x8den Nili. Razstavljenih je na stotine fotografij, izvirnih pisem, razlag, dioram, ki osvetljujejo zgodbo judovske vohunske mre\xc5\xbee med prvo svetovno vojno.'